Cody Gakpo

Cody Mathès Gakpo (s. 7. toukokuuta 1999 Eindhoven) on alankomaalainen jalkapalloilija, joka edustaa Englannin Valioliigassa pelaavaa Liverpoolia. Hän on pelannut Alankomaiden maajoukkueessa vuodesta 2021. Hän on pelipaikaltaan laitahyökkääjä. Hän on pituudeltaan 193-senttimetrinen.

 Seurajoukkueura 
Gakpo pelasi pitkään PSV Eindhovenin junioreissa ja pääsi edustusjoukkueessa kentälle ensimmäisen kerran Eredivisie-ottelussa Feyenoordia vastaan helmikuussa 2018. Seuraavalla kaudella hän pelasi 16 Eredivisie-ottelua ja teki ensimmäisen liigamaalinsa helmikuussa 2019 Fortuna Sittardia vastaan. Jo syyskuussa 2018 hän teki maalin Alankomaiden cupin ottelussa Excelsior Maassluisia vastaan. Lokakuussa 2018 hän pääsi vaihdosta kentälle Mestarien liigan ottelussa Tottenham Hotspuria vastaan.

Kaudella 2019–2020 Gakpo pelasi 25 Eredivisien ottelua ja teki niissä seitsemän maalia. Eurooppa-liigassa hän pelasi viisi ottelua ja teki ensimmäisen aikuisten kansainvälisten otteluiden maalinsa elokuussa 2019 Eurooppa-liigan karsinnassa Apollon Limassolia vastaan. Kaudella 2020–2021 Gakpo pelasi Eredivisiessa 23 ottelua ja teki niissä seitsemän maalia. Eurooppa-liigassa hän pelasi kolme ottelua ja teki yhden maalin PAOK:ia vastaan. Kaudella 2021–2022 hän pelasi Eredivisiessa 27 ottelua ja teki niissä 12 maalia, millä hän oli joukkueensa paras maalintekijä. Alankomaiden cupissa hän teki maalin puolivälierässä NAC Bredaa vastaan ja 2–1-voittomaalin loppuottelussa Ajaxia vastaan. Hän teki kuudessa Mestarien liigan karsintaottelussa kaksi maalia, neljässä Eurooppa-liigan ottelussa kaksi maalia ja viidessä Konferenssiliigan ottelussa kolme maalia. Hän voitti Alankomaiden supercupin 2021 ja 2022. Kauden 2022–2023 alkupuoliskolla Gakpo pelasi PSV:ssä 14 Eredivisie-ottelua, joissa hän teki yhdeksän maalia, ja viisi Eurooppa-liigan ottelua, joissa hän teki kolme maalia.

Gakpo siirtyi tammikuun 2023 alussa englantilaisseura Liverpooliin. Hän teki loppukauden aikana 21 valioliigaottelussa seitsemän maalia. Hän teki kaksi maalia, kun maaliskuussa Liverpool voitti Manchester Unitedin maalein 7–0. Mestarien liigassa hän pelasi kaksi ottelua. Kaudella 2023–2024 hän pelasi 35 valioliigaottelua ja teki niissä kahdeksan maalia. Liverpoolin voittamassa liigacupissa Gakpo pelasi kuusi ottelua ja teki neljä maalia, jotka kaikki eri otteluissa. Eurooppa-liigassa hän pelasi kahdeksan ottelua ja teki sekä alkulohko-ottelussa itävaltalaista LASK Linziä että toisessa neljännesvälieräottelussa tšekkiläistä Sparta Prahaa vastaan kaksi maalia.

Gakpo pelasi Liverpoolin liigamestaruuteen päättyneellä kaudella 2024–2025 kaikkiaan 35 valioliigaottelua, joista avauskokoonpanossa 23 ottelua. Hän teki kymmenen maalia, joista kaksi tammikuussa Ipswichiä vastaan. Liigacupissa hän teki kuudessa ottelussa viisi maalia. Tappiollisessa loppuottelussa hän tuli vaihdosta kentälle. Mestarien liigassa hän pelasi kahdeksan ottelua ja teki kolme maalia.

 Maajoukkueura 
Gakpo on pelannut useissa Alankomaiden nuorisomaajoukkueissa. Hän pelasi alle 21-vuotiaiden Euroopan-mestaruuskilpailuissa 2021 alkulohkossa kolme ottelua ja teki Unkaria vastaan kaksi maalia. EM-turnauksen pudotuspeleihin hän ei osallistunut vaan liittyi Alankomaiden A-maajoukkueeseen, johon hänet valittiin kesän 2021 EM-miehistöön. Hän pelasi ensimmäisen A-maaottelunsa tullessaan EM-lopputurnauksen kolmannessa alkulohko-ottelussa Pohjois-Makedoniaa vastaan vaihdosta kentälle runsaat kymmenen minuuttia ennen ottelun loppua. MM-kilpailuissa 2022 hän pelasi Alankomaiden kaikki viisi ottelua avauskokoonpanossa ja teki maalin jokaisessa kolmessa alkulohko-ottelussa, vastustajina Senegal, Ecuador ja Qatar. EM-kilpailuissa 2024 hän pelasi välieriin yltäneen joukkueensa kaikki kuusi ottelua avauskokoonpanossa ja teki maalin alkulohkossa Puolaa ja Itävaltaa sekä neljännesvälierässä Romaniaa vastaan.

Gakpo on kesäkuun 2025 puoliväliin mennessä pelannut 40 A-maaottelua ja tehnyt niissä 15 maalia: syyskuussa 2021 MM-karsintaottelussa Montenegroa vastaan, Kansojen liigassa kesäkuussa 2022 Walesia ja syyskuussa 2022 Puolaa vastaan, kolme maalia MM-kilpailuissa 2022, EM-karsinnoissa syyskuussa 2023 Kreikkaa ja Irlantia ja lokakuussa 2023 Gibraltaria vastaan, kolme maalia EM-kilpailuissa 2024 sekä yhden Kansojen liigan ottelussa syyskuussa 2024 Bosnia ja Hertsegovinaa, marraskuussa 2024 Unkaria ja maaliskuussa 2025 [Espanjan jalkapallomaajoukkue|Espanjaa]] vastaan.

 Lähteet 

Luokka:Alankomaalaiset jalkapalloilijat
Luokka:Vuonna 1999 syntyneet
Luokka:Elävät henkilöt